Ռուսաստանն անամոթաբար միջամտել է ԱՄՆ-ի ընտրությունների գործընթացին՝ ԿՀԳ նախկին ղեկավար
Ռուսաստանի միջամտությունը ԱՄՆ-ի ընտրություններին քննարկվել է Միացյալ Նահանգների Կոնգրեսում: Այս անգամ կոնգրեսականների առջեւ ցուցմունք էր տալիս Կենտրոնական հետախուզական գործակալության նախկին ղեկավարը:
Ամերիկյան ընտրություններին Ռուսաստանի միջամտությունը հետաքննող Կոնգրեսի հանձնաժողովի նիստը սկսվեց Մանչեստերի ահաբեկչության զոհերին նվիրված աղոթքից, որից հետո կոնգրեսականների առջեւ ցուցմունք տվեց Կենտրոնական հետախուզական գործակալության նախկին ղեկավար Ջոն Բրենանը: Նրա խոսքով, Մոսկվայի միջամտությունն ապացուցված փաստ է. «Յուրաքանչյուրի համար պետք է պարզ լինի, որ Ռուսաստանն անամոթաբար միջամտել է 2016 թվականի նախագահական ընտրությունների գործընթացին»: Բրենանի կարծիքով, Ռուսաստանի միջամտությունը չի սահմանափակվել միայն նախընտրական շրջանով: Նույնիսկ ընտրությունների ավարտից հետո Մոսկվան փորձում է ազդել իրավիճակի վրա. «Ռուսները շատ ուշադիր հետեւում է Վաշինգտոնում տեղի ունեցող զարգացումներին եւ կփորձեն օգտագործել դրանք սեփական շահերի համար: Օրինակ՝ փորձելով թշնամություն սերմանել Վաշինգտոնում»: Կոնգրեսական Ադամ Շիֆի խոսքով, միջամտությունը հրահանգվել է ամենաբարձր ատյաններից. «Մեր ընտրություններին միջամտելու որոշումն եկել է Կրեմլի ամենաբարձր պաշտոնյաներից»: Ռուսաստանի միջամտության մակարդակն այնքան մեծ էր, որ անակնկալ դարձավ ամերիկացիներից շատերի համար, համոզված է կոնգրեսական Շիֆը: Կոնգրեսական Թոմաս Ռունին համոզված է, որ այլ երկրների կողմից միջամտությունները անխուսափելի են դառնում. «Մեր ընտրություններին Ռուսաստանի միջամտությունը, լինի դա քարոզչության, թե այլ միջոցներով, ցավոք սրտի դարձել է այսօր նոր իրականություն, որին մենք պետք է համակերպվենք»: Կենտրոնական հետախուզական գործակալության նախկին ղեկավար Բրենանն իր կողմից ավելացրել է, որ Մոսկվայի միջամտությունն այլ երկրների ներքին գործերի մեջ կատարվում է ինչպես հատուկ ծառայությունների եւ պետական մարմինների, այդպես էլ՝ ռուսաստանցի օլիգարխների ձեռքերով. «Պուտինի քաղաքական դիրքը Ռուսաստանում հենված է կարեւորագույն օլիգարխների վրա, ովքեր կառավարում են միլիարդավոր դոլարների արդյունաբերական ճյուղեր եւ Ռուսաստանի տնտեսության առանձին մասեր»: Հիշեցնենք, որ Միացյալ Նահանգների Հետաքննությունների դաշնային բյուրոն շարունակում է հետաքննությունը, որի նպատակն է բացահայտել նախագահ Թրամփի վարչակազմի անդամների հնարավոր ապօրինի կապերը Ռուսաստանի հետ, մինչդեռ Կոնգրեսն անց է կացնում ավելի լայն քննություն ռուսական միջամտության վերաբերյալ։